Donis Darko

Siužetas

1988 m. spalio 2 d. šešiolikmetis psichologinių problemų turintis moksleivis iš Midlsekso, Virdžinijos, prabunda ir kiškio-monstro, prisistatančiu Frenkas, iškviečiamas laukan, kur sužino, kad „pasaulis baigsis po 28 dienų, 6 valandų, 42 minučių ir 12 sekundžių“. Ryte randa save miegojusį ant golfo lauke ir grįžęs namo sužino, kad tą naktį ant namo stogo, ties jo miegamuoju, nukrito keleivinio lėktuvo variklis. Sesuo Elizabet (akt. Maggie Gyllenhaal) jam pasako, kad federalinė aviacijos administracija nežinanti, iš kur jis atsirado.
Donis savo psichologei (akt. Katharine Ross) papasakoja apie vis pasikartojančius Frenko apsilankymus. Manipuliuojamas Frenko jis patvindo mokyklą sulaužydamas vamzdyną, nors to pats neatsimena. Taip pat tarp Donio ir naujos bendraklasės Gretčen (akt. Jena Malone), su motina persikėlusia į naują vietą dėl smurtaujančio patėvio, užsimezga romantinis ryšys. Konservatyvių pažiūrų fizinio lavinimo mokytoja (akt. Beth Grant) apkaltina trumpą apsakymą „The Destructors“, literatūros mokytojos Karen Pomeroi (akt. Drew Barrymore) įtrauktą į mokymo programą, pakursčius patvindyti mokyklą, ir pradeda rodyti vaizdo pamokas apie elgesį, vedamas motyvuojančio kalbėtojo Džimo Kuninghemo (akt. Patrick Swayze). Donis maištauja prieš šias vaizdo pamokas, įsivelia į konfliktinę situaciją su mokytoja, pasėdamas įtampą tarp savo motinos (akt. Mary McDonnell) ir mokytojos. Donis jau žino, kas yra mirtis. Po nelaimingo atsitikimo, per kurį jis vos liko gyvas, Donis pastebi, kad gali keisti laiką ir likimus. Su juo vykstančios permainos gąsdina visus artimuosius. Išmokęs keliauti po kitus pasaulius, Donis suvokia, kad net patys nereikšmingiausi poelgiai gali sukelti milžiniškus kataklizmus.
Donis paklausia savo gamtos mokslų mokytojo Dr. Kenneth’o Monnitof’o (akt. Noah Wyle) apie keliones laiku po Frenko minėjimų šia tema, ir gauna knygą pavadinimu „Kelionių laiku filosofija“, parašytos kadaise mokykloje dirbusios, o dabar kaip nukaršusios močiutės atrodančios mokslininkės Robertos Sperou (akt. Patience Cleveland).
Dr. Turman Donio tėvus informuoja, kad Donis atitrūkęs nuo realybės ir kad jo vizijos, kuriose mato Frenką, yra haliucinacijos, būdingos sergantiems paranojine šizofrenija. Donis pertraukia Džimo Kuninghemo salėje vykstančią motyvacinę kalbą moksleiviams jį įžeisdamas, tada, vadovaudamasis Frenko nurodymais, padega namą. Kitą dieną Kunighemas suimamas, jo namų degėsiuose radus medžiagos, susijusios su vaikų pornografijos tinklu. Hipnoterapijos seanso metu Donis dr. Turman užsimena apie savo nusikalstamas veikas.
Rozė sutinka tapti savo dukters Samantos (akt. Daveigh Chase) šokių grupės kelionės į Los Andželą lydinčiuoju asmeniu vietoje Kiti, kuri nori duoti parodymus gindama Kuninghemą. Tėvas (akt. Holmes Osborne) dėl verslo reikalų išvyksta į Niujorką. Vyriausieji vaikai lieka namuose vieni.
Donis ir Elizabet pasinaudoja galimybe ir Helovyno bei Elizabet priėmimo į Harvardo universiteto proga. Atvyksta ir Gretčen, persigandusi ir sutrikusi, nes kažkur pradingo jos mama. Pastebėjęs, kad liko vos kelios valandos iki Frenko pranašystės datos, Donis kartu su Gretčen ir dviem draugais leidžiasi ieškoti Robertos Sperou į jos namą, kur juos užpuola mokyklos chuliganai (akt. Alex Greenwald ir Seth Rogen), ketinę apvogti Sperou namą; grumtynės persikelia į gatvę. Pro šalį lekianti mašina metasi į šoną, jos vairuotojui siekiant išvengti susidūrimo su Sperou, tačiau nutrenkia Gretčen ir ją pražudo. Vairuotojas pasirodo esąs Elizabet vaikinas (akt. James Duval), dėvintis tą pačia triušio-monstro kaukę kaip ir Frenkas Donio vizijose. Donis jį nušauna tėvo pistoletu.
Prašvitus, virš Donio namo pradėjus formuotis verpetui, Donis išvyksta link kalvų ir stebi besileidžiančio žemyn lėktuvo siluetą. Lėktuvas, kuriuo skrenda Rozė ir šokių trupė, smarkiai trūkteli, o jo variklio dalis patenka į sūkurį. Greitai atgaline tvarka perbėga pastarųjų 28 dienų įvykiai, kol Donis pastebi besąs savo lovoje pirmomis spalio 2 d. valandomis. Doniui garsiai besijuokiant variklio dalis sugriauna stogą ties Donio kambariu, atimdama gyvybę Doniui. Filmas užsibaigia fone grojant Gary Jules atliekama „Mad World“ versija, rodomi daugumos, kurie per pastarąsias 28 dienas paralelinėje visatoje buvo sutikę Donį, nerimastingi ar sutrikę veidai. Tą patį rytą Gretčen dviračiu važiuoja gatve pro Donio namą ir iš kaimynų berniuko sužino apie kaimynystėje gyvenusio paauglio žūtį, kurio nepažinojo. Gretčen ir Rozės žvilgsniai susitinka, Gretčen užjaučiamai jai pamojuoja; tuo pačiu atsako ir Rozė, tarytum žinotų viena kitą, tik nepamintų, iš kur.

Filmavimas

Donis Darko buvo nufilmuotas per 28 d.; išleista 4,5 mln. JAV dolerių. Nedaug trūko, kad filmas būtų išleistas namų kino sąlygomis, tačiau Drew Barrymore filmų kompanijos Flower Films finansinės paramos dėka filmas viešai išvydo dienos šviesą.
Juosta nufilmuota Kalifornijoje, daug mokyklos epizodų filmuota katalikiškoje Lojolos vidurinėje mokykloje. „Karpatų kalnynų“ (angl. Carpathian ridge) scenos nufilmuotos Angeles Crest greitkelyje.

Muzika

Filme skambėjusieji kūriniai išleisti įrašyti į 2 kompaktinių plokštelių rinkinius. Po filmo ypač išgarsėjo kadaise Tears for Fears sukurta, Michael Andrews į pianino versiją perdaryta, dainininko Gary Jules atlikta „Mad World“ daina.

Apdovanojimai

2001 m. – Ričardas Kelis su filmu „Donnie Darko“ laimėjo „Geriausią scenarijų“ Katalonijos tarptautiniame filmų festivalyje ir San Diego filmų kritikų draugijoje. „Donnie Darko“ taip pat laimėjo „Audience Award“ (auditorijos apdovanojimą) už geriausią pilnametražį meninį filmą Švedijos fantastinių filmų festivalyje. Filmas buvo nominuotas „Geriausiu filmu“ Katalonijos tarptautiniame filmų festivalyje ir „žiuri prizu“ Sandanso filmų festivalyje.
2002 m. – „Donnie Darko“ laimėjo „specialųjį apdovanojimą“ Jaunų filmų kūrėjų trampline (Young Filmmakers Showcase) Mokslinės fantastikos, fantastikos ir siaubo filmų akademijoje, „Sidabrinio klyksmo apdovanojimą“ (Silver Scream Award) Amsterdamo fantastinių filmų festivalyje, taip pat buvo nominuotas „Geriausiu meniniu pilnametražiu“ ir „Geriausiu scenarijumi“, o Džeikas Gailenhalas buvo nominuotas „Geriausiu pagrindiniu aktoriumi“ (Best Male Lead) Independent Spirit apdovanojimuose. Filmas Filmų kritikų draugijos apdovanojimų tinkle (Online Film Critics Society Awards) taip pat buvo nominuotas „Geriausiu perversminiu filmu“ (Best Breakthrough Film) Online Film Critics Society Awards.
2003 m. – Džeikas Gailenhalas Chlotrudis apdovanojimuose pelnė „Geriausio aktoriaus“ apdovanojimą, o Ričardas Kelis – „Geriausią originalų scenarijų“ ir buvo nominuotas „Geriausiam režisieriui“ ir „Geriausiam filmui“.
2006 m. – „Donnie Darko“ yra devintas FilmFour sukurtame 50 filmų, kuriuos privalai pamatyti iki mirties sąraše.
2009 m. – „Donnie Darko“ užima 131 vietą IMDB svetainėje.